Broj: 711-I-1749-M-115/20-02-19

Zagreb, 12. studenog 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev dužnosnika Jurice Tomljanovića, zamjenika gradonačelnika Grada Senja,** za davanjem mišljenja Povjerenstva**,** na 104. sjednici, održanoj dana 12. studenog 2020.g., daje sljedeće:

**MIŠLJENJE**

**Povjerenstvo upućuje dužnosnika Juricu Tomljanovića, zamjenika gradonačelnika Grada Senja da se, u cilju zaštite vlastite vjerodostojnosti i očuvanja povjerenja građana u tijela javne vlasti te u cilju otklanjanja sumnje da koristi svoju dužnost radi postizanja osobnog probitka, kao obnašatelj dužnosti gradonačelnika Grada Senja, izuzme od sklapanja ugovora za dokup čestice k.č.br. …….., k.o. …… ……. upisane u z.k.ul. …. u vlasništvu Grada Senja te da na to ovlasti pročelnika Jedinstvenog upravnog odjela Grada Senja.**

Obrazloženje

Zahtjev za davanjem mišljenja Povjerenstva podnio je dužnosnik Jurica Tomljanović, zamjenik gradonačelnika Grada Senja. U knjigama ulazne pošte zahtjev je zaprimljen pod poslovnim brojem 711-U-3976-M-115/20-01-4 02. studenog 2020.g., povodom kojeg se vodi predmet broj: M-115/20.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnik Jurica Tomljenović kao zamjenik gradonačelnika, a potom i obnašatelj dužnosti gradonačelnika Grada Senja dužan pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je nakon provedenog postupka javnog natječaja (KLASA: 940-02/20-02/06, URBROJ: 2125-03/03-1-20-02) izabran kao jedini ponuditelj za k.č.br. ………, k.o. ……… ….., …….., dvorište, pomoćna zgrada, u površini od 16 m2, upisana u z.k.ul. ….., a koja se nalazi u vlasništvu Grada Senja, sve u postupku dokupa zemljišta u svrhu formiranja građevinske čestice. Nadalje, dužnosnik navodi da je provedena procedura javnog natječaja te da se za predmetnu česticu javio kao jedini ponuditelj. Dužnosnik navodi da je nakon ostavke bivšeg gradonačelnika radi prelaska na novu dužnost državnog tajnika dana 01. listopada 2020. godine preuzeo dužnost obnašatelja dužnosti gradonačelnika Grada Senja, a da je natječaj za dokup čestice raspisao bivši gradonačelnik te da se dužnosnik nakon njegove ostavke našao u situaciji da kao obnašatelj dužnosti gradonačelnika donese odluku kojom se njegova ponuda, istina, kao jedina ponuda, odabire kao najpovoljnija, što u konačnici znači da bi kao obnašatelj dužnosti gradonačelnika, u ime Grada trebao zaključiti ugovor sa samim sobom kao fizičkom osobom i najpovoljnijim ponuditeljem. Dužnosnik pritom napominje da je Zaključak o raspisivanju natječaja (KLASA: 940-02/20- 02/05, URBROJ: 2125-03/03/1-20-01) potpisao bivši gradonačelnik, da je natječaj provelo Povjerenstvo za provedbu natječaja imenovano od strane bivšeg gradonačelnika te da u radu povjerenstva i cijeloj proceduri natječaja nije sudjelovao niti je na isti utjecao. Isto tako, dužnosnik navodi da se radi o formalnom dokupu zemljišta površine 16 m2, ukupne vrijednosti 1.023,04 eura sve u svrhu formiranja građevinske parcele u njegovom vlasništvu. U prilog svojem zahtjevu za mišljenjem dužnosnik je dostavio Zaključak o raspisivanju natječaja KLASA: 940-02/20- 02/05, URBROJ: 2125-03/03/1-20-01 od 16. rujna 2020.g., Zapisnik Povjerenstva za provedbu natječaja za prikupljanje pisanih ponuda za kupoprodaju nekretnina u vlasništvu Grada Senja od dana 27. rujna 2020. godine KLASA: 940-02/20-02/06, URBROJ: 2125-03/03-1-20-10 od 13. listopada 2020. te elaborat vrijednosti nekretnine izrađen od procjenitelja IN PROJEKT d.o.o.

Uvidom u dostavljenu dokumentaciju Povjerenstvo je utvrdilo kako je dana 27. rujna 2020.g. objavljen javni natječaj za prikupljanje pisanih ponuda za kupoprodaju/zakup nekretnina u vlasništvu Grada Senja te se dužnosnik Jurica Tomljanović javio kao jedini ponuditelj za dokup čestice k.č.br. …………, k.o. …… ……. upisane u z.k.ul. ….. za koju je isti ponudio kupoprodajnu cijenu od 1.023,04 eura plativo u kunama po srednjem tečaju HNB-a na dan plaćanja. Utvrđeno je da je predmetni javni natječaj raspisao tadašnji gradonačelnik Grada Senja Sanjin Rukavina te da je Povjerenstvo sastavljeno od pet članova nakon otvaranja ponuda predložilo gradonačelniku Grada Senja da se u odnosu na navedenu česticu prihvati ponuda dužnosnika Jurice Tomljanovića. Isto tako, razvidno je da dužnosnik Jurica Tomljanović nije bio član predmetnog Povjerenstva.

Uvidom u registar dužnosnika koji vodi Povjerenstvo utvrđeno je da gradonačelnik grada Senja, Sanjin Rukavina od dana 1. listopada 2020.g. obnaša dužnost državnog tajnika Ministarstva pravosuđa i uprave te da je stoga s datumom 30. rujna 2020.g. isti prestao obnašati dužnost gradonačelnika grada Senja.

Uvidom u službene internetske stranice Grada Senja Povjerenstvo je utvrdilo da je jedni zamjenik gradonačelnika Grada Senja dužnosnik Jure Tomljenović, sada obnašatelj dužnosti gradonačelnika.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

S obzirom na navedeno, a u cilju zaštite vlastite vjerodostojnosti i očuvanja povjerenja građana u tijela javne vlasti te u cilju otklanjanja sumnje da dužnosnik koristi svoju dužnost radi postizanja osobnog probitka Povjerenstvo upućuje dužnosnika da na sklapanje ugovora u ime Grada Senja ovlasti pročelnika Jedinstvenog upravnog odjela Grada Senja budući da u Gradu Senju ne postoji drugi zamjenik gradonačelnika.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Jurica Tomljanović, elektroničkom dostavom

2. Objava na internetskoj stranici Povjerenstva

3. Pismohrana